b"\n_START_ARTICLE_\nOcell sol\n_START_SECTION_\nTaxonomia\n_START_PARAGRAPH_\nNormalment, l'ocell sol \xc3\xa9s situat en l'ordre dels gru\xc3\xafformes (Gruiformes), per\xc3\xb2 de vegades es considera una classificaci\xc3\xb3 provisional. En alguns aspectes de la seva morfologia, aquesta esp\xc3\xa8cie se sembla als ardeids (Ardeidae), per\xc3\xb2 aix\xc3\xb2 sembla ser producte d'un cas de converg\xc3\xa8ncia evolutiva, causada per una forma de vida similar. Per altra part, aquest ocell \xc3\xa9s molt m\xc3\xa9s semblant a un altre ocell enigm\xc3\xa0tic situat provisionalment en els gru\xc3\xafformes, el kag\xc3\xba (Rhynochetos jubatus). Estudis moleculars (p. ex., Fain et Hounde, 2004) semblen confirmar que el kag\xc3\xba i l'ocell sol s\xc3\xb3n els parents m\xc3\xa9s pr\xc3\xb2xims que tenen cada una de les dues esp\xc3\xa8cies. Probablement, no s\xc3\xb3n gruiformes (malgrat que Metaves recolza aquesta postura). Sembla que les dues esp\xc3\xa8cies formen un llinatge menor procedent de Gondwana, que potser inclouria tamb\xc3\xa9 els extints Aptornithidae i els mesitornis (fam\xc3\xadlia Mesitornithidae), amb una relaci\xc3\xb3 confusa amb els gru\xc3\xafformes. Modernament, s'ha creat per al kag\xc3\xba i l'ocell sol l'ordre dels euripigiformes (Eurypygiformes)._NEWLINE_Els estudis amb ADN confirmen que el bit\xc3\xb3 del sol i el kag\xc3\xba s\xc3\xb3n parents propers, per\xc3\xb2 el m\xc3\xa9s desconcertant \xc3\xa9s que els mateixos estudis els apropen als falciots, enganyapastors i colibr\xc3\xads.\n_START_SECTION_\nMorfologia\n_START_PARAGRAPH_\nL'ocell t\xc3\xa9 una coloraci\xc3\xb3 poc cridanera, amb un llistat fi en negre, gris i marr\xc3\xb3. \xc3\x89s de mitjana grand\xc3\xa0ria, fent 43 \xe2\x80\x93 48\xc2\xa0cm de llarg. Pesa uns 250 grams. T\xc3\xa9 el bec llarg, color taronja amb negre en la base. Les seves ales, per\xc3\xb2, estan acolorides i amb aquestes desplegades mostren uns dibuixos circulars vistosos en roig, groc i negre. Aquestes grans taques s\xc3\xb3n mostrades als seus semblants en la parada nupcial, com a demostraci\xc3\xb3 d'amena\xc3\xa7a o per a esglaiar potencials depredadors.\n_START_SECTION_\nEcologia\n_START_PARAGRAPH_\nCacen peixos i altres vertebrats petits a la manera dels martinets. Fan els nius als arbres i ponen dos ous amb marques rogenques. El jove \xc3\xa9s preco\xc3\xa7, per\xc3\xb2 roman al niu diverses setmanes despr\xc3\xa9s de la incubaci\xc3\xb3."